เชียร์ซื้อหุ้นปตท.เคมิคอลคาดกระทบเล็กน้อย
เชียร์ซื้อหุ้นปตท.เคมิคอล คาดกระทบเล็กน้อย จากปมมาบตาพุด
3 ก.ย. 2553

เชียร์ซื้อหุ้นปตท.เคมิคอล คาดกระทบเล็กน้อย จากปมมาบตาพุด
หุ้นที่เกี่ยวข้องกับกรณีมาบตาพุดขึ้นแรงยกแผง   รวมถึงหุ้นของบริษัทปตท.เคมิคอล(PTTCH) บวก 3.50 บาท ซื้อขายที่ 106.50 บาท ตามแรงเชียร์ซื้อหุ้นของนักวิเคราะห์ หลังคาดบริษัทจะต้องรับผลกระทบตามคำสั่งศาลปกครองเพียงเล็กน้อยเท่านั้น  ทำให้ดัชนีหุ้นโดยรวมพุ่งแรงกว่า11 จุดอยู่ที่932 จุด ในเช้าวันนี้ นักวิเคราะห์ของบริษัทหลักทรัพย์เซียพลัส(ASP) ยังคงแนะนำ"ซื้อ" หุ้นบริษัทปตท.เคมิคอลหรือ PTTCH   แม้ว่า โรงงานผลิตเอทธิลีนออกไซด์ และ เอทิลีน กำลังการผลิต 9.5 หมื่นต้นต่อปี ของบริษัท ทีโอซี ไกลคอล ซึ่ง  PTTCH  ถือหุ้นทั้ง 100% จะเป็นอุตสาหกรรมเข้าข่ายร้ายแรง และจะต้องถูกถอนใบอนุญาตฯก็ตาม 
ทั้งนี้ หากเปรียบเทียบโครงการดังกล่าวกับกำไรที่ PTTCH ทำได้ปีละ 1.4 หมื่นล้านบาท ถือว่าน้อยมาก และที่สำคัญ โรงงานแห่งนี้ยังไม่ได้รับใบอนุญาต และทางนักวิเคราะห์ ASP ยังไได้รวมไว้ในประมาณการของ PTTCH เลย ส่วนโครงการของบริษัทไทยพลาสติกและเคมีภัณฑ์( TPC )เป็นส่วนต่อขยาย VCM กำลังการผลิต  9 หมื่นตันต่อปี  หรือคิดเป็น 18% ของกำลังการผลิตในปัจจุบัน  ซึ่งส่วนขยายนี้ทาง ASP ก็ยังไม่ได้รวมอยู่ในประมาณการเช่นกัน 
" ผลการตัดสินของศาลปกครองกลางที่ให้ถอนใบอนุญาตของอุตสาหกรรมที่เข้าข่ายแรง ทำให้โรงงานอุตสาหกรรมเหล่านี้จะต้องกลับไปเริ่มต้นใหม่คือ ตั้งแต่การทำ EIA และ HIA พร้อมกับการทำประชาพิจารณ์ หากทำทุกอย่างเสร็จสิ้นตามขั้นตอน ก็สามารถกลับมายื่นขอใบอนุญาตดำเนินการผลิตต่อไป ซึ่งแม้ทำให้โรงงานอุตสาหกรรม 2  แห่งนี้ต้องล่าช้าจากเดิม แต่ในที่สุดคาดว่าจะกลับมาดำเนินการผลิตได้ และที่สำคัญ การที่ศาลฯ มีคำตัดสินชัดเจน  น่าจะเป็นสิ่งที่ดีต่อตลาดหุ้น  หลังจากที่โรงงานอุตสาหกรรมต้องติดกับดักไม่สามารถดำเนินการใด ๆ  จำนวนมากถึง 76 โรงงานเป็นเวลานาน" นักวิเคราะห์บล.เอเซียพลัสระบุ
ด้านบริษัท ปตท. เคมิคอล (PTTCH)  เปิดเผยว่า บริษัทและบริษัทที่เกี่ยวข้องจะประสานงานกับหน่วยงานที่เกี่ยวข้องเพื่อดำเนินการแก้ไขปัญหาของ   โครงการส่วนขยาย ของบริษัท ทีโอซี ไกลคอลซึ่งเป็นบริษัทย่อยของบริษัทฯ ต่อไป 
สำหรับโครงการโรงงานผลิตเอทิลีนออกไซด์และเอทิลีนไกลคอล (ส่วนขยาย) ของบริษัท ทีโอซี ไกลคอล ซึ่งตามนิยามของประกาศถือเป็นโครงการที่เข้าข่ายนั้น ก็จะดำเนินการให้เป็นไปตามคำสั่งศาลปกครองกลางต่อไป